ཞི་རྒོལ་ཆེན་མོ།
ཕྱི་ལོ་ ༢༠༠༨ ཟླ་ ༤ ཚེས་ ༡༤ ཉིན་ལྷ་སར་སེ་རྭའི་དགོན་དུ་སློབ་གཉེར་ལ་གནང་བཞིན་པ་སྟོང་འཁོར་སྙི་ཁོག་འབོལ་ཆེན་དགོན་གྱི་སྤྲུལ་སྐུ་བློ་བཟང་སྐལ་ལྡན་དང༌། སྙི་ཁོག་དར་རྒྱས་གླིང་དགོན་གྱི་གྲྭ་བློ་བཟང་དངོས་གྲུབ། ཐུབ་བསྟན་དངོས་གྲུབ་བཅས་རང་ཤག་ནས་འཛིན་བཟུང་གིས་བཙན་ཁྲིད་བྱས་འདུག་པ་དང༌། ཁོང་རྣམས་འཛིན་བཟུང་བྱ་དོན་ནི་ཉེ་སྔོན་ཕྱི་ཟླ་ ༣ པའི་ནང་བོད་ཀྱི་རྒྱལ་ས་ལྷ་སའི་བར་སྐོར་སོགས་སུ་ཞི་རྒོལ་ནང་དུ་མཉམ་ཞུགས་ཀྱིས་རྒྱ་གཞུང་ལ་ངོ་རྒོལ་བྱས་པའི་རྐྱེན་གྱིས་ཡིན་འདུག་ཅིང༌། འཛིན་བཟུང་བྱས་པ་ནས་བཟུང་དུས་ཡུན་ཙམ་གྱི་རིང་བཙོན་འོག་ཏུ་ཉེས་རྡུང་སོགས་སྡུག་སྦྱོར་མནར་གཅོད་ཚད་ལས་བརྒལ་བ་མྱོང་དགོས་བྱུང་མཐར། རྒས་འཁོགས་རང་ལོ་ ༧༠ ནས་གྲྭ་ཆུང་རང་ལོ་ ༡༤ བར་གྱི་དགེ་འདུན་ཞལ་གྲངས་བརྒྱ་ལྷག་ཙམ་དང་མཉམ་དུ་གློད་གྲོལ་ཐོབ་འདུག་ནའང་ཕ་ཡུལ་ཕྱོགས་སུ་ཕྱིར་ལོག་བྱེད་དགོས་པ་ལས། མུ་མཐུད་དེ་སེ་རྭ་དགོན་དུ་སློབ་གཉེར་བྱས་ནས་སྡོད་མི་ཆོག་པ་བཟོས་པར་མ་ཚད་དགོན་པ་གཞན་དུ་ཡང་འཛུལ་ཞུགས་བྱ་མི་ཆོག་པ་བཟོས་ཡོད་འདུག དེ་བཞིན་ཁོང་གཉིས་ཀྱི་གཞི་དགོན་སྟོང་འཁོར་སྙི་ཁོག་དར་རྒྱས་གླིང་དགོན་ལྟ་བུར་ཆ་མཚོན་ན་ཡང༌། ས་གནས་གཞན་དང་གཅིག་མཚུངས་ཀྱི་སུམ་ཅུས་དུས་དྲན་ནས་བཟུང་རྒྱ་དམག་འབོར་ཆེན་སླེབས་ཏེ་དམ་བསྒྲགས་ཤུགས་ཆེར་བྱས་པ་དང༌། རྒྱལ་གཅེས་ཆོས་གཅེས་སོགས་ཀྱི་མིང་བསྙད་དེ་ལས་འགུལ་འདྲ་མིན་སྤེལ་རྩིས་བྱེད་སྐབས། དགོན་པའི་བླ་གྲྭ་ཡོངས་ནས་བསམ་པ་གཅིག་མཐུན་གྱིས་ངོས་ལེན་བྱ་རྒྱུ་མིན་པའི་དམ་འཇོག་བྱས་པ་མ་ཚད། གལ་ཏེ་རྒྱ་གཞུང་ནས་བཙན་ཤེད་བྱས་ཚེ་བླ་གྲྭ་ཡོངས་ཀྱིས་མཐའ་གཅིག་ཏུ་ངོ་རྒོལ་བྱེད་རྒྱུའི་གྲ་སྒྲིག་གནང་ཡོད་འདུག་ཅིང༌། དེ་རྗེས་རྒྱ་གཞུང་ནས་ཚོགས་འདུ་ཐེངས་འགའ་ཤས་འཚོགས་ཀྱང་དགོན་པའི་དབུ་འཛིན་དང་ལས་བྱེད་གྲྭ་མང་བཅས་གཅིག་ཀྱང་ཚོགས་འདུ་དེར་མ་སླེབས་པར་ངོ་རྒོལ་གྱི་རྣམ་འགྱུར་བསྟན་འདུག་པ་དང༌། སྐབས་དེར་དགོན་པའི་ལས་བྱེད་འགའ་ཤས་དང་གྲྭ་བ་རེ་ཟུང་གིས་ཚོགས་འདུ་དེར་ྋགོང་ས་མཆོག་ལ་ངོ་རྒོལ་གྱི་ས་རྟགས་རྒྱག་དགོས་པར་དོགས་ནས་ཟླ་ཤས་རིང་ས་ཕྱོགས་གཞན་དུ་ཕྱིན་པ་སོགས་ཀྱི་གནས་ཚུལ་ཡང་བྱུང་ཡོད་འདུག ༡༽ སྙི་ཁོག་འབོལ་ཆེན་དགོན་གྱི་སྤྲུལ་སྐུ་བློ་བཟང་སྐལ་ལྡན་ནི། སྟོང་འཁོར་སྙི་ཁོག་ཤང༌། ཟིལ་མདའ་གྲོང་ཚོ་ནས་ཡབ་ཚེ་བརྟན་དང༌། ཡུམ་བདེ་རྩི་འབོས་རེས་གཉིས་སུ་ཕྱི་ལོ་ ༡༩༨༢ ལོར་སྐུ་འཁྲུངས་ཤིང་ད་སྐབས་དགུང་ལོ་ ༢༧ ཡིན་པ་དང༌། ཕྱི་ལོ་ ༢༠༠༨ ཟླ་ ༣ པའི་ཚེས་ ༡༠ ཡས་མས་སུ་ལྷ་སའི་ཞི་རྒོལ་ཆེན་མོར་མཉམ་ཞུགས་བྱས་རྐྱེན་གྱིས་འཛིན་བཟུང་བྱས་ཏེ། གོང་གསལ་བཞིན་ཟླ་བ་བདུན་མ་ཟིན་ཙམ་གྱི་རིང་བཙོན་འོག་ཏུ་མི་སྤྱོད་ལས་འདས་པའི་དཀའ་སྡུག་ཚད་མེད་མྱོང་དགོས་བྱུང་མཐར་ཕྱི་ལོ་ ༢༠༠༨ ཟླ་ ༡༡ ཚེས་ ༡༡ ཉིན་ལྷ་སའི་བཙོན་ཁང་ཞིག་ནས་གློད་གྲོལ་ཐོབ་ཡོད་ཀྱང་ད་སྐབས་དགོན་པར་སྡོད་མི་ཆོག་པ་བཟོས་ཏེ་ཕྱིར་འབུད་བྱས་ཡོད་འདུག ༢༽ སྙི་ཁོག་དར་རྒྱས་གླིང་དགོན་གྱི་གྲྭ་བློ་བཟང་དངོས་གྲུབ་ནི། སྟོང་འཁོར་སྙི་ཁོག་ཤང༌། སྲམ་ཆེན་གྲོང་ཚོ་ནས་ཕ་དབྱངས་སྐྱབས་དང༌། མ་དབང་མོ་གཉིས་སུ་ཕྱི་ལོ་ ༡༩༨༢ ལོར་སྐྱེས་ཤིང་ད་སྐབས་རང་ལོ་ ༢༧ ཡིན་པ་དང༌། གོང་བཞིན་ཕྱི་ལོ་ ༢༠༠༨ ཟླ་ ༣ པའི་ནང་བོད་ཀྱི་རྒྱལ་ས་ལྷ་སའི་ཞི་རྒོལ་ཆེན་མོའི་ནང་དུ་མཉམ་ཞུགས་བྱས་རྐྱེན་གྱིས་འཛིན་བཟུང་བྱས་ཏེ་ཟླ་བ་ལྔ་མ་ཟིན་ཙམ་གྱི་རིང་བཙོན་དུ་བཀག་ཉར་གྱིས་སྡུག་སྦྱོར་གཉའ་གནོན་ཚད་མེད་མྱོང་དགོས་བྱུང་མཐར། ལྷ་ས་རང་ནས་གློད་གྲོལ་ཐོབ་ནའང་ད་སྐབས་དགོན་པ་ནས་ཕྱིར་འབུད་བྱས་ཏེ་དགོན་པར་སྡོད་མི་ཆོག་པ་བཟོས་ཡོད་འདུག ༣༽ སྙི་ཁོག་དར་རྒྱས་གླིང་དགོན་གྱི་གྲྭ་ཐུབ་བསྟན་དངོས་གྲུབ་ནི། སྟོང་འཁོར་སྙི་ཁོག་ཤང༌། སྲམ་ཆེན་གྲོང་ཚོ་ནས་ཕ་དབང་ཕྱུག་དང༌། མ་ཞེས་གཅེས་གཉིས་སུ་ཕྱི་ལོ་ ༡༩༨༡ ལོར་སྐྱེས་ཤིང་ད་སྐབས་རང་ལོ་ ༢༨ ཡིན་པ་དང༌། གོང་བཞིན་ཕྱི་ལོ་ ༢༠༠༨ ཟླ་ ༣ པའི་ནང་བོད་ཀྱི་རྒྱལ་ས་ལྷ་སའི་ཞི་རྒོལ་ཆེན་མོའི་ནང་དུ་མཉམ་ཞུགས་བྱས་རྐྱེན་གྱིས་འཛིན་བཟུང་བྱས་ཏེ་ཟླ་བ་ལྔ་མ་ཟིན་ཙམ་གྱི་རིང་བཙོན་དུ་བཀག་ཉར་གྱིས་སྡུག་སྦྱོར་གཉའ་གནོན་ཚད་མེད་མྱོང་དགོས་བྱུང་མཐར། ལྷ་ས་རང་ནས་གློད་གྲོལ་ཐོབ་ནའང་དགོན་པ་ནས་ཕྱིར་འབུད་བཏང་སྟེ་དགོན་པར་བསྡོད་མི་ཆོག་པ་བཟོས་ཡོད་འདུག